Idioma kurdo

O kurdo (kurdî) ye un idioma indoeuropeu d'a branca iranica d'as luengas indoiranicas. Ye a luenga d'o Kurdistán, charrata por unas 12 millons de personas. O feito de no tener estato propio o Kurdistán, fendo parte o suyo territorio de Turquía, Irán, Siria, Azerbaichán y Armenia), aduya a la división de l'idioma en muitos dialectos y en tres brancas principals.

Actualment a luenga kurda tien caracter oficial en os territorios d'o norte d'Irak, dende l'aduya prestata por os kurdos a l'Exercito estausunidense en a invasión d'Iraq de 2003. Sindembargo, no ye permeso emplegar o kurdo en Siria y en Turquía tampoco mesmo l'alfabeto kurdo. Antiparte, a diaspora kurda fa que hue bi haiga charradors d'a luenga en as principals ciudaz d'os países a on se charra, en as principals ciudaz d'Orient Meyo y en Europa (con un peso important en Alemanya), Estaus Unius, Canadá y Australia.

Actualment s'escribe con l'alfabeto kurdo, anque no siempre ha estato asinas (tamién s'han emplegato os caracters latinos, cirilicos y arabes). Se conservan documentos escritos dende o sieglo XII.

O sistema fonolochico ye formato por 9 vocals y 26 consonants.

A diversidat cheografia de l'idioma kurdo se distribuye en tres grupos dialectals: septentrional, meridional y central. Adintro d'o grupo central se troba o mukriani d'as ciudaz de Piranshahr y Mahabad, en a rechión historica de Mukrian.

Categoría:Luengas iranicas
Categoría:Luengas d'Irán
Categoría:Luengas d'Iraq
Categoría:Luengas de Turquía
Categoría:Luengas de Siria
Categoría:Luengas d'Armenia
Categoría:Luengas d'Azerbaichán
Categoría:Luengas de Cheorchia
Idioma kurdo